Σκότι Πίπεν

Ο **Σκότι Μάουρις Πίπεν**, (αγγλικά: *Scottie Maourice Pippen*, γεννήθηκε 25 Σεπτεμβρίου 1965) είναι Αμερικανός πρώην επαγγελματίας καλαθοσφαιριστής. Με ύψος 2,03 μ. αγωνιζόταν στη θέση του σμολ φόργουορντ θεωρούμενος ως ένας από τους καλύτερους στη θέση του όλων των εποχών. Είναι δύο φορές χρυσός Ολυμπιονίκης.

Έγινε ιδιαίτερα γνωστός για την πολύ επιτυχημένη συνεργασία που είχε με τον Μάικλ Τζόρνταν, με τον οποίο αγωνίστηκε στους Σικάγο Μπουλς πανηγυρίζοντας με την ομάδα του Σικάγου έξι πρωταθλήματα NBA, και έχοντας το δεύτερο ρεκόρ με τις περισσότερες νίκες από μια ομάδα στην κανονική περίοδο του πρωταθλήματος, τη σεζόν 1995-96 όπου οι Μπουλς νίκησαν τους 72 από τους 82 αγώνες της κανονικής περιόδου, επίδοση που καταρρίφθηκε δύο δεκαετίες αργότερα. Σε ατομικό επίπεδο υπήρξε άκρως επιτυχημένος όντας μεταξύ άλλων, επτά φορές μέλος της καλύτερης ομάδας του ΝΒΑ και επτά φορές μέλος του All-Star Game ΝΒΑ.

## Βιογραφία

### Πρώτα χρόνια
Ο Πίπεν γεννήθηκε στο Χάμπουργκ του Αρκάνσας τις 25 Σεπτεμβρίου του 1965.
Δεν θεωρούνταν ιδιαίτερα ταλαντούχος στο μπάσκετ και κανείς δεν πίστευε πως θα έκανε καριέρα. Σπούδασε στο Πανεπιστήμιο του Κεντρικού Αρκάνσας (* University of Central Arkansas*), από τα λίγα που του προσέφεραν υποτροφία και χαμηλών προδιαγραφών, όπου ψήλωσε απότομα, βελτιώθηκε σημαντικά ως μπασκετμπολίστας και αποτέλεσε αναπόσπαστο μέλος της ομάδας μπάσκετ του πανεπιστημίου. Στην τελευταία του χρονιά στο κολεγιακό πρωτάθλημα μάλιστα το 1987, είχε 23,6 πόντους και 10 ριμπάουντ ανά παιχνίδι και περίπου 60 % στα εντός πεδιάς σουτ.

Ο μάνατζερ των Σικάγο Μπουλς, Τζέρι Κράουζε θα ενημερωθεί για τον Πίπεν και θα στείλει σκάουτερ να τον παρακολουθήσει. Το κολέγιο του Πίπεν αγωνιζόταν στην τρίτη και τελευταία κατηγορία NCAA στο μπάσκετ, με τα κολέγιο να χωρίζονται σε κατηγορίες βάσει των υποδομών τους με ελάχιστους καλούς παίκτες να αγωνίζονται σε άλλα κολέγια πλην της πρώτης κατηγορίας. Ο ίδιος ενημέρωσε τον Κράουζε πως ήταν ο καλύτερος παίκτης χωρίς όμως να είναι σίγουρος αν ο Πίπεν θα μπορούσε να παίξει στο NBA. Παρ' όλα αυτά ο μάνατζερ των Μπουλς είχε αποφασίσει, βάσει συμφωνίας με τους Σιάτλ Σούπερσονικς, που τον είχαν επιλέξει στα ερχόμενα ντραφτ. Στις 20 Ιανουαρίου 2010, η φανέλα του αποσύρθηκε από το UCA.

### Σταδιοδρομία
Οι άκρως ικανοποιητικές του εμφανίσεις με την κολεγιακή του ομάδα είχαν ως αποτέλεσμα όχι μόνο να δηλώσει συμμετοχή στα ντραφτ του 1987 αλλά να είναι και από τους πιο περιζήτητους παίκτες εκείνων των ντραφτ. Επελέγη πέμπτος από τους Σιάτλ Σούπερσονικς που τον αντάλλαξαν με τους Σικάγο Μπουλς.

Τις πρώτες του σεζόν χρησιμοποιήθηκε ως αναπληρωματικός, αφού η ομάδα του είχε ήδη αξιόπιστες λύσεις στις θέσεις του σμολ φόργουορντ. Στη ρούκι σεζόν του σε 79 αγώνες είχε κατά μέσο όρο 7,9 πόντους, 3,8 ριμπάουντ και 2,1 ασίστ και κατάφερε να διακριθεί. Παρόλα αυτά ο Πίπεν κατέγραφε συνεχή βελτίωση και το 1990 έφτασε τους 16,5 πόντους, 6,7 ριμπάουντ, 48,9 % στις εντός παιδιάς προσπάθειες και πραγματοποίησε 211 κλεψίματα όντας τρίτος σε αυτή τη στατιστική κατηγορία, με αποτέλεσμα να κληθεί για πρώτη φορά στην καριέρα του σε Ολ Σταρ Γκέιμ. Δημιουργώντας εκπληκτικό δίδυμο με τον Μάικλ Τζόρνταν οδήγησαν τους Μπουλς σε τρία συνεχόμενα πρωταθλήματα (1991, 1992, 1993). Το πρώτο πρωτάθλημα των Μπουλς του άλλαξε την ψυχολογία πλήρως και από εκεί και πέρα ο Πίπεν κάθε χρονιά ήταν και καλύτερος (21 πόντους, 7,7 ριμπάουντ, 7 ασίστ, 1,98  κλεψίματα) και θεωρούνταν από τους κορυφαίους στον κόσμο.

Ακολούθησε η αποχώρηση του Τζόρνταν από την ενεργό δράση λόγω της δολοφονίας του πατέρα του με τον Πίπεν να αναγκάζεται να γίνει ο ηγέτης της ομάδας και να δείξει πέραν των αμυντικών και των ηγετικών του ικανοτήτων. Το 1994 ηγήθηκε των Μπουλς σε πόντους (22 μ.ο.), ριμπάουντ (8,7 μ.ο.) ασίστ (5,6 μ.ο.) κλεψίματα (2,9 μ.ο.) και κοψίματα (0,8 μ.ο.).
Κάτι τέτοιο έχει γίνει μόλις άλλες τρεις φορές στην ιστορία του NBA, το 1978 ο Ντέιβ Κάουενς με τους Σέλτικς, ο Κέβιν Γκαρνέτ το 2003 με τους Τίμπεγουλβς και ο ΛεΜπρόν Τζέιμς το 2009 με τους Καβαλίερς.

Όταν ο Τζόρνταν αποφάσισε το 1995 να επιστρέψει έθεσε ως προϋπόθεση να μη φύγει ο Πίπεν από την ομάδα καθώς επρόκειτο να πάρει μεταγραφή στους Λος Άντζελες Κλίπερς. Ο Πίπεν παρέμεινε στην ομάδα κατακτώντας άλλα τρία συνεχόμενα πρωταθλήματα (1996, 1997, 1998). Οι δυο τους έθεσαν ρεκόρ όλων των εποχών όταν και οι δύο σημείωσαν τουλάχιστον 40 πόντους σε ένα παιχνίδι. Στις 18 Φεβρουαρίου 1996 απέναντι στους Ιντιάνα Πέισερς εκτός έδρας (104–110), ο Τζόρνταν σκόραρε 44 και ο Πίπεν 40. Στο τελευταίο πρωτάθλημα του Σικάγου (1998) ήταν πρώτος σε ασίστ και κλεψίματα (5,8–1,8), δεύτερος σε πόντους, ριμπάουντ και χρόνο συμμετοχής (19,1–5,2–37,5 λεπτά).

Το 1998 ο Πίπεν δεν ανανέωσε το συμβόλαιό του με τους Μπουλς, κάνοντας ένα μικρό πέρασμα από τους Χιούστον Ρόκετς και μετέπειτα, συνέχισε την καριέρα του στους Πόρτλαντ Τρέιλ Μπλέιζερς, όπου παρέμεινε έως το 2003. Ολοκλήρωσε την καριέρα του με τους Σικάγο Μπουλς τη σεζόν 2003–04 αγωνιζόμενος όμως σε μόλις 23 παιχνίδια λόγω της προχωρημένης ηλικίας του. Έχοντας ιδιαίτερα καλή αμυντική παρουσία και μεγάλη ικανότητα να καταλαβαίνει τον αγώνα είχε πολλαπλά κλεψίματα που διευκόλυναν το γρήγορο παιχνίδι με αντεπιθέσεις. Ο συνολικός αριθμός των κλεψιμάτων της καριέρας του (2.307) είναι ρεκόρ στην ιστορία του ΝΒΑ για παίκτη της θέσης του, ενώ είναι και δεύτερος όλων των εποχών στα πλέι οφ με 395. Σε επτά σεζόν ήταν στην καλύτερη αμυντική πεντάδα του πρωταθλήματος. 

Το 1996 επιλέχθηκε στην  επετειακή ομάδα των 50 χρόνων του NBA. Ολοκλήρωσε την καριέρα του με 16,1 πόντους/παιχνίδι κατά μέσο όρο, 5,2 ασίστ/παιχνίδι και 2,0 κλεψίματα/παιχνίδι. Η φανέλα με νούμερο 33 του Πίπεν αποσύρθηκε από τους Μπουλς. Εισήχθη στο Naismith Memorial Basketball Hall of Fame το 2010. Ήταν μέλος της Εθνική ΗΠΑ σε δύο Ολυμπιάδες, το 1992 ως μέλος της Ντριμ Τιμ όπως και το 1996. Στη διοργάνωση του 1992 ήταν πρώτος σε ασίστ της ομάδας με 47 (μέσος όρος 5,9 ανά αγώνα) και είχε μέσο όρο 9 πόντους, αν και δεν λογίζονταν για μέλος της βασικής πεντάδας. Στον τελικό με την Κροατία σημείωσε 12 πόντους. Στη διοργάνωση του 1996 είχε μέσο όρο 11 πόντους.

Το 2008 στα 43 χρόνια του έδωσε μερικά παιχνίδια για τη φινλανδική ομάδα πρώτης κατηγορίας Τόρπαν Ρόγιατ καθώς και για τη σουηδική ομάδα πρώτης κατηγορίας Σαντσβάλ Ντράγκονς. Στη Φινλανδία η ομάδα του επικράτησε της Πόρβοο με 93–81 κι ο Πίπεν μέτρησε 12 πόντους. Ακολούθησε ακόμα μία νίκη, αυτή τη φορά κόντρα στη Χόνκα με 98–85. Ο ίδιος τελείωσε τον αγωνα με 9 πόντους και 9 ριμπάουντ. Στη Σουηδία για το τρίτο του παιχνίδι στη Σκανδιναβία σε 30 λεπτά που αγωνίστηκε κόντρα στην Ακροπόλ μέτρησε 21 πόντους, 12 ριμπάουντ και 6 ασίστ. Το 2021 συμπεριλήφθηκε στην επετειακή επιλογή των 75 καλύτερων του NBA με τη συμπλήρωση 75 χρόνων ιστορίας του.

## Τίτλοι και διακρίσεις

**Σικάγο Μπουλς**

* 6 × Πρωτάθλημα ΝΒΑ (1991, 1992, 1993, 1996, 1997, 1998)

**Εθνική ΗΠΑ**

* 2 × Ολυμπιακοί Αγώνες χρυσό μετάλλιο (1992, 1996) 

**Ατομικές διακρίσεις**

* 7 × Καλύτερη ομάδα στο NBA:
** 3 × Πρώτη Ομάδα (1994, 1995, 1996)
** 2 × Δεύτερη Ομάδα (1992, 1997)
** 2 × Τρίτη Ομάδα (1993, 1998)
* 7 × NBA All-Star Game (1990, 1992, 1993, 1994, 1995, 1996, 1997)
* MVP NBA All-Star Game (1994)
* 10 × Καλύτερη αμυντική ομάδα στο NBA:
** 8 × Πρώτη Ομάδα (1992, 1993, 1994, 1995, 1996, 1997, 1998, 1999)
** 2 × Δεύτερη Ομάδα (1991, 2000)
* Πρώτος στα κλεψίματα στο ΝΒΑ (1995)
* Καλύτερος Αμερικάνος Καλαθοσφαιριστής (1996)

## Παραπομπές


## Εξωτερικοί σύνδεσμοι

* Αφιέρωμα στον Σκότι Πίπεν
* Αναλυτικά στατιστικά καριέρας 
* Scottie Pippen 

Κατηγορία:Αμερικανοί καλαθοσφαιριστές
Κατηγορία:Σμολ φόργουορντ
Κατηγορία:Καλαθοσφαιριστές Σικάγο Μπουλς
Κατηγορία:Καλαθοσφαιριστές Χιούστον Ρόκετς
Κατηγορία:Καλαθοσφαιριστές Πόρτλαντ Τρέιλ Μπλέιζερς
Κατηγορία:Καλαθοσφαιριστές φινλανδικών συλλόγων
Κατηγορία:Καλαθοσφαιριστές σουηδικών συλλόγων
Κατηγορία:Καλαθοσφαιριστές Εθνικής Ηνωμένων Πολιτειών Αμερικής
Κατηγορία:Καλαθοσφαιριστές του NBA
Κατηγορία:Καλαθοσφαιριστές All-Star Game (NBA)
Κατηγορία:Καλαθοσφαιριστές στους Θερινούς Ολυμπιακούς Αγώνες 1992
Κατηγορία:Καλαθοσφαιριστές στους Θερινούς Ολυμπιακούς Αγώνες 1996
Κατηγορία:Αμερικανοί Ολυμπιονίκες
Κατηγορία:Ολυμπιονίκες της καλαθοσφαίρισης
Κατηγορία:Εισαχθέντες στο Naismith Memorial Basketball Hall of Fame